32005D0416
L 147/1
JURNALUL OFÍCIAL AL UNIUNII EUROPENE
DECIZIA COMISIEI
din 19 mai 2005
de adoptare a deciziilor privind importul comunitar de anumite produse chimice, în conformitate cu Regulamentul (CE) nr. 304/2003 al Parlamentului European și al Consiliului și de modificare a Deciziilor 2000/657/CE, 2001/852/CE și 2003/508/CE
(Text cu relevanță pentru SEE)
(2005/416/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 304/2003 al Parlamentului European și al Consiliului din 28 ianuarie 2003 privind exportul și importul produselor chimice periculoase (1), în special articolul 12 alineatul (1),
după consultarea comitetului instituit la articolul 29 din Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (2),
întrucât:
(1)
În temeiul Regulamentului (CE) nr. 304/2003, Comisia hotărăște, în numele Comunității, dacă importul în Comunitate de produse chimice care fac obiectul procedurii de consimțământ prealabil în cunoștință de cauză este autorizat.
(2)
Programul Organizației Națiunilor Unite pentru Mediu (UNEP) și Organizația Națiunilor Unite pentru Alimentație și Agricultură (FAO) au fost desemnate pentru a exercita funcțiile de secretariat în scopul punerii în aplicare a procedurii de consimțământ prealabil în cunoștință de cauză (PIC) stabilită prin Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional, aprobată de Comunitate prin Decizia 2003/106/CE a Consiliului din 19 decembrie 2002 privind aprobarea, în numele Comunității Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (3).
(3)
Comisia, acționând în calitate de autoritate comună desemnată, trebuie să transmită Secretariatului procedurii PIC provizorii, în numele Comunității și al statelor membre, deciziile privind produsele chimice.
(4)
Trebuie modificate deciziile de import anterioare în ceea ce privește substanțele chimice aldrin, clordan, clordimeform, DDT, dieldrin, dinoseb și sărurile și esterii săi, EDB (1,2 dibromoetan sau bromură de etilen), oxid de etilenă, fluoroacetamidă, hexaclorhexan HCH (amestec de izomeri), heptaclor, hexaclorbenzen, lindan, pentaclorofenol și sărurile și esterii săi, bifenili policlorurați (PCB), terfenili policlorurați (PCT) și toxafen (camfeclor), pentru a ține seama de extinderea Comunității la 1 mai 2004, precum și de evoluția reglementărilor în Comunitate de la adoptarea respectivelor decizii.
(5)
Aldrinul, clordanul, clordimeformul, DDT-ul, dieldrinul, dinosebul și sărurile și esterii săi, EDB-ul (1,2 dibromoetan sau bromură de etilen), fluoroacetamida, hexaclorhexanul HCH (amestec de izomeri), heptaclorul, bifenilii policlorurați (PCB) și terfenilii policlorurați (PCT) au făcut obiectul unor decizii comunitare de import care au fost publicate pentru prima dată în circulara PIC V ce raporta situația la 30 iunie 1995.
(6)
Substanțele chimice aldrin, clordan, clordimeform, DDT, dieldrin, hexaclorhexan HCH (amestec de izomeri), heptaclor, care fac obiectul procedurii de consimțământ prealabil în cunoștință de cauză ca pesticide, precum și bifenilii policlorurați (PCB), care fac obiectul procedurii de consimțământ prealabil în cunoștință de cauză ca produse chimice cu utilizare industrială, au fost interzise sau strict limitate (interzise cu excepția anumitor scutiri specifice) prin Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (4).
(7)
Substanțele chimice EDB (1,2 dibromoetan sau bromură de etilen) și dinoseb și sărurile și esterii săi sunt reglementate prin Directiva 79/117/CEE a Consiliului din 21 decembrie 1978 privind interzicerea introducerii pe piață și folosirii produselor fitosanitare care conțin anumite substanțe active (5). În afară de aceasta, aceste două substanțe chimice nu au fost notificate sau identificate în cadrul programului comunitar de evaluare a substanțelor active existente prevăzut de Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (6). În conformitate cu Regulamentul (CE) nr. 2032/2003 al Comisiei din 4 noiembrie 2003 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide și de modificare a Regulamentului (CE) nr. 1896/2000 (7), aceste substanțe chimice nu sunt autorizate pentru aceste utilizări.
(8)
Fluoroacetamida intră în domeniul de aplicare al Directivei 91/414/CEE a Consiliului din 15 iulie 1991 privind introducerea pe piață a produselor de uz fitosanitar (8). În conformitate cu Decizia 2004/129/CE a Comisiei din 30 ianuarie 2004 privind neincluderea anumitor substanțe active din anexa I la Directiva 91/414/CEE a Consiliului, precum și retragerea autorizațiilor pentru produsele fitosanitare care conțin aceste substanțe (9), fluoroacetamida a fost exclusă din anexa I la Directiva 91/414/CEE a Consiliului și autorizațiile pentru produsele fitosanitare care conțin aceste substanțe trebuie să fie retrase până la 31 martie 2004. În plus, substanța chimică a fost identificată, dar nu notificată în cadrul programului comunitar de evaluare a substanțelor existente prevăzut de Directiva 98/8/CE. Prin urmare, statele membre pot autoriza utilizarea sa în aceste produse până la 1 septembrie 2006, în conformitate cu legislația lor națională.
(9)
Clordimeformul face obiectul procedurii de consimțământ prealabil în cunoștință de cauză ca pesticid. Cu toate acestea, nu a fost inclus în programul comunitar de evaluare a substanțelor active existente prevăzut prin Directiva 91/414/CEE. Prin urmare, este exclus din anexa I la respectiva directivă. În afară de aceasta, substanța chimică nu a fost identificată sau notificată în cadrul programului comunitar de evaluare a substanțelor active existente prevăzut de Directiva 98/8/CE. În consecință, utilizarea sa ca produs fitosanitar sau produs biocid nu este autorizată.
(10)
În consecință, trebuie înlocuite deciziile de import publicate în circulara V pentru procedura de consimțământ prealabil în cunoștință de cauză în ceea ce privește aldrinul, clordanul, clordimeformul, DDT-ul, dieldrinul, dinosebul și sărurile și esterii săi, EDB-ul (1,2 dibromoetan sau bromură de etilen), fluoroacetamida, hexaclorhexanul HCH (amestec de izomeri), heptaclorul și bifenilii policlorurați (PCB).
(11)
Terfenilii policlorurați (PCT), care fac obiectul procedurii de consimțământ prealabil în cunoștință de cauză ca produse chimice cu utilizare industrială, sunt supuși unei limitări stricte în Comunitate prin Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (10). Decizia anterioară privind importul trebuie înlocuită, pentru a ține seama de situația fiecăruia dintre cele douăzeci și cinci de state membre.
(12)
Hexaclorbenzenul, pentaclorfenolul și sărurile și esterii săi, precum și toxafenul (camfeclor), substanțe chimice care fac obiectul procedurii de consimțământ prealabil în cunoștință de cauză ca pesticide, precum și metamidofosul, unele dintre preparatele căruia fac obiectul procedurii de consimțământ prealabil în cunoștință de cauză ca preparate pesticide deosebit de periculoase, au făcut obiectul unor decizii privind importul din Decizia 2000/657/CE a Comisiei din 16 octombrie 2000 de adoptare a deciziilor privind importul comunitar în conformitate cu Regulamentul (CEE) nr. 2455/92 al Consiliului privind exportul și importul de anumite produse chimice periculoase (11).
(13)
În temeiul Regulamentului (CE) nr. 2076/2002 al Comisiei din 20 noiembrie 2002 de prelungire a perioadei menționate la articolul 8 alineatul (2) din Directiva 91/414/CEE a Consiliului și privind neincluderea anumitor substanțe active în anexa I la respectiva directivă, precum și retragerea autorizațiilor pentru produsele fitosanitare care conțin aceste substanțe (12), pentaclorofenolul a fost exclus din anexa I la Directiva 91/414/CEE, iar autorizațiile pentru produsele fitosanitare care conțin această substanță activă trebuiau retrase până la 25 iulie 2003 cel târziu. Substanța chimică a fost identificată, dar nu a fost notificată în cadrul programului comunitar de evaluare a substanțelor active existente prevăzut de Directiva 98/8/CE. În consecință, aceste utilizări ale substanței chimice pot fi autorizate temporar, cu condiția să respecte dispozițiile Directivei 76/769/CEE.
(14)
Hexaclorbenzenul și toxafenul (camfeclorul) au fost interzise prin Regulamentul (CE) nr. 850/2004.
(15)
Metamidofosul este inclus în programul comunitar de evaluare a substanțelor existente prevăzut prin Directiva 91/414/CEE. Această directivă prevede o perioadă de tranziție în cursul căreia statele membre sunt autorizate să adopte decizii naționale privind substanțele și produsele care intră în domeniul său de aplicare, până la adoptarea unei decizii comunitare. Substanța chimică nu a fost identificată sau notificată în cadrul programului comunitar de evaluare a substanțelor active existente prevăzut de Directiva 98/8/CE. În conformitate cu Regulamentul (CE) nr. 2032/2003, aceste utilizări ale substanței chimice nu sunt autorizate.
(16)
Prin urmare, răspunsurile privind importul de hexaclorbenzen, metamidofos, pentaclorofenol și sărurile și esterii săi, precum și de toxafen (camfeclor), care sunt prevăzute în Decizia 2000/657/CE, trebuie înlocuite.
(17)
Lindanul, care face obiectul procedurii de consimțământ prealabil în cunoștință de cauză ca pesticid, a făcut obiectul unui răspuns privind importul său în Decizia 2001/852/CE a Comisiei din 19 noiembrie 2001 de adoptare a deciziilor privind importul comunitar în conformitate cu Regulamentul (CE) nr. 2455/92 al Consiliului privind exportul și importul de anumite produse chimice periculoase și de modificare a Deciziei 2000/657/CE (13). Substanța chimică a fost limitată strict (interzisă cu excepția anumitor scutiri specifice) prin Regulamentul (CE) nr. 850/2004. În consecință, răspunsul privind importul de această substanță din Decizia 2001/852/CE trebuie înlocuit.
(18)
Oxidul de etilenă este reglementat de Directiva 79/117/CEE. Cu toate acestea, substanța chimică a fost notificată în cadrul programului comunitar de evaluare a substanțelor existente prevăzut prin Directiva 98/8/CE, care prevede o perioadă de tranziție în cursul căreia statele membre pot, până la adoptarea unei decizii comunitare, să autorizeze introducerea sa pe piață pentru utilizări biocide în conformitate cu legislația lor națională. Această situație s-a tradus printr-o decizie de import prevăzută în Decizia 2003/508/CE. Răspunsul privind importul prevăzut în respectiva decizie trebuie înlocuit, pentru a ține seama de situația din toate cele douăzeci și cinci de state membre.
(19)
Deciziile privind importul din 1995, publicate în circulara PIC V și Deciziile 2000/657/CE, 2001/852/CE și 2003/508/CE trebuie modificate în consecință,
DECIDE:
Articolul 1
Deciziile privind importul substanțelor chimice aldrin, clordan, clordimeform, DDT, dieldrin, dinoseb și sărurile și esterii săi, EDB (1,2 dibromoetan sau bromură de etilen), fluoroacetamidă, hexaclorhexan HCH (amestec de izomeri), heptaclor, bifenili policlorurați (PCB) și terfenili policlorurați (PCT), publicate inițial în circulara PIC V, se înlocuiesc cu deciziile privind importul prevăzute în formularele de răspuns ale țării importatoare, denumite în continuare „formulare de răspuns”, din anexa I la prezenta decizie.
Articolul 2
Deciziile prevăzute în anexa la Decizia 2000/657/CE privind importul substanțelor chimice hexaclorbenzen, pentaclorofenol și sărurile și esterii săi, toxafen (camfeclor) și metamidofos se înlocuiesc cu deciziile privind importul prevăzute în formularele de răspuns din anexa II la prezenta decizie.
Articolul 3
Decizia privind importul substanței chimice lindan (gamma-hexaclorhexan HCH) prevăzute în anexa la Decizia 2001/852/CE se înlocuiește cu decizia privind importul prevăzută în formularul de răspuns din anexa III la prezenta decizie.
Articolul 4
Decizia privind importul substanței chimice oxid de etilenă prevăzută în anexa II la Decizia 2003/508/CE se înlocuiește cu decizia privind importul prevăzută în formularul de răspuns din anexa IV la prezenta decizie.
Adoptată la Bruxelles, 19 mai 2005.